«Къэбэрдей-Балъкъэрыр — си нэкIэ»
КъБР-м къыбгъэдэкIыу УФ-м ФедерацэмкIэ и Советым хэт сенатор Къанокъуэ Арсен ди щIыналъэм и дахагъэр наIуэ къэзыщIыну зэпеуэщIэм псори къыхуреджэ.
Сенаторым хэIущIыIу ищIащ КъБР-р илъэси 100 щрикъуну махуэшхуэм ирихьэлIэу флешмоб, интернет IэмалкIэ ирагъэкIуэкI зэхьэзэхуэщIэ зэрызэхиублэр.
«Къэбэрдей-Балъкъэрыр Урысейм и щIыпIэ нэхъ дахэ дыдэ- хэм язщ, — зыкъыщытхуегъазэ Къанокъуэм и хъыбарегъащIэ напэкIуэцIхэм. — Ди къэралым цIыху щIагъуэ ис къыщIэкIынкъым Iуащхьэмахуэ, Шэджэм псыкъелъэхэм, Гуэл щхъуантIэхэм, Аушыджэр псыхущхъуэхэм, ХьэтIохъущокъуэм и жыг хадэм я хъыбар зэхимыхауэ. Ауэ шэч закъуи къытезмыхьэу сощIэ турист-зыплъыхьакIуэхэм яцIыху республикэм и хъугъуэфIыгъуэ цIэрыIуэхэм нэмыщI, ди щIыналъэм щыщ дэт-хэнэ зыми езым и гум нэхъ лейуэ щигъафIэ щIыпIэ зэриIэм.
Сэ зыкъэсщтэжмэ, ар Шытхьэлэ и хъуреягъкIэ щылъ мэзитIращ — Мэзышхуэмрэ Мэз ЦIыкIумрэ. Ди сабиигъуэм абыхэм мэзыдэкIэ зыщыттIыжырт, псы блэжхэм бдзэжьей къыщыдубыдырт. Абыхэм къакIэлъокIуэ гуплъым ещхьу лыд Iуащхьэ щхъуантIэхэмрэ шымрэ Iэщымрэ щыдгъэхъуу щыта удзыпцIэхэмрэ. Гъатхэм ажэгъуэмэмрэ къэлэрдэгумрэ зэщIащтэу щыта а щIыпIэр нобэ-ми жэнэт хадэм хуэдэущ си нэгу къызэрыщIэувэжыр.
Шэч къытесхьэркъым дэтхэнэ зыми апхуэдэу и псэм нэхъ пэгъунэгъу щIыпIэ Къэбэрдей-Балъкъэрым зэрыщиIэм. Республикэр илъэси 100 щрикъуну махуэм ирихьэлIэу сыхуейт сэри фIыуэ флъагъу щIыпIэхэм фи нэкIэ сеплъыну, ахэр зэзгъэцIыхуну. Ар ди щхьэусыгъуэу «КъБР-р — си нэкIэ» зыфIэтща флешмоб къызэдгъэпэщыну мурад тщIащ.
Сыт абы ухэтын папщIэ пщIэн хуейр?
Зы закъуэ — секунд 15-20 нэхърэ мынэхъ кIыхьу теплъэгъуэ кIэщI бгъэхьэзыру уи инстаграм напэкIуэцIым къиплъхьэну. Си дэIэпыкъуэгъухэм фи лэжьыгъэхэм гу лъатэн папщIэ, абы кIэщIэтхапхъэщ: @kanokovarsen; #кбрмоимиглазами хэщIапIэмрэ зыщIэупщIэр къызэралъыхъуэ дамыгъэмрэ.
Видео цIыкIухэр сытым теухуа-ми хъунущ. Нэхъыщхьэр — фэ езым фи хэкум хувиIэ еплъыкIэрщ. Ар къуршуи, псыежэхыуи, гуэлуи, къэкIыгъэуи, псэущхьэуи щрет. Iэмал имыIэу щыткъым ар щIыуэпсым и хъугъуэфыгъуэу къыщIэмыкIынкIи. Зи гугъу фщIыр цIыхум и Iэдакъэ къыщIэкIа къалэ, къуажэ ухуэныгъэуи, нэгъуэщI зыгуэруи щытмэ ягъэ кIынукъым. Ауэ зыщывмыгъэгъупщэу къэвгъэлъагъуэ щIыпIэм и цIэр къифIуэ.
Зэпеуэр екIуэкIынущ бадзэуэгъуэм и 13-м щегъэжьауэ 27 пщIондэ. Мы тхыгъэр къыщытехуэ бадзэуэгъуэм и 13-м щегъэжьауэ махуищ зэрыдэкIыу, фи лэжьыгъэхэр инстаграмым къызэIуиха «reels» жыхуиIэ IэмалыщIэмкIэ къитлъхьэн щIэддзэнурэ, цIыху бжыгъэшхуэм ялъагъунущ».
Зэпеуэм щытекIуауэ къалъытэнущ зи видео теплъэгъуэхэр нэхъ зыхуей хуэзауэ зыгъэхьэзырахэр, макъымрэ фэмрэ нэхъ IупщIу щыхэплъагъукIхэр.
«Ирыралъагъу ди щIыналъэ телъыджэр цIыху нэхъыбэм. Маржэ, едвгъэгъэцIыху псоми ди хэкумрэ абы щыпсэу цIыху дахэхэмрэ», — закъыхуегъазэ сенаторым зэпеуэм хэтыну иригъэблагъэхэм.
Чэрим Марианнэ.
